CELEX: 32012R0563
Language: lv
Date: 2012-06-27 00:00:00
Title: Komisijas Regula (ES) Nr. 563/2012 ( 2012. gada 27. jūnijs ), ar ko attiecībā uz ES references laboratoriju sarakstu groza Eiropas Parlamenta un Padomes Regulas (EK) Nr. 882/2004 VII pielikumu  Dokuments attiecas uz EEZ

28.6.2012   
            
            
               LV
            
            
               Eiropas Savienības Oficiālais Vēstnesis
            
            
               L 168/24
            
         KOMISIJAS REGULA (ES) Nr. 563/2012
   (2012. gada 27. jūnijs),
   ar ko attiecībā uz ES references laboratoriju sarakstu groza Eiropas Parlamenta un Padomes Regulas (EK) Nr. 882/2004 VII pielikumu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 882/2004 par oficiālo kontroli, ko veic, lai nodrošinātu atbilstības pārbaudi saistībā ar dzīvnieku barības un pārtikas aprites tiesību aktiem un dzīvnieku veselības un dzīvnieku labturības noteikumiem (1), un jo īpaši tās 32. panta 5. punktu,
   tā kā:
   
               (1)
            
            
               Regulā (EK) Nr. 882/2004 ir izklāstīti vispārējie uzdevumi, pienākumi un prasības, kas jāizpilda Eiropas Savienības (ES) referenču laboratorijām pārtikas un barības jomā, dzīvnieku veselības jomā un attiecībā uz dzīviem dzīvniekiem. ES references laboratorijas pārtikas un barības jomā ir uzskaitītas minētās regulas VII pielikuma I daļā.
            
         
               (2)
            
            
               Padomes 1996. gada 29. aprīļa Direktīvā 96/23/EK, ar ko paredz pasākumus, lai kontrolētu noteiktas vielas un to atliekas dzīvos dzīvniekos un dzīvnieku izcelsmes produktos, un ar ko atceļ Direktīvu 85/358/EEK un Direktīvu 86/469/EEK, kā arī Lēmumu 89/187/EEK un Lēmumu 91/664/EEK (2), ir paredzēti pasākumi, lai kontrolētu minētās direktīvas I pielikumā uzskaitītās vielas un atlieku grupas.
            
         
               (3)
            
            
               Pēc laboratorijas darbību reorganizācijas Nīderlandē visas Rijksinstituut voor Volksgezondheid en Milieu (RIVM) – laboratorijas, kas šobrīd norādīta kā ES references laboratorija attiecībā uz tādām veterināro zāļu un piesārņotāju atliekām dzīvnieku izcelsmes pārtikā, kuras norādītas Direktīvas 96/23/EK I pielikuma A grupas 1), 2), 3) un 4) punktā, B grupas 2) punkta d) apakšpunktā un B grupas 3) punkta d) apakšpunktā, – funkcijas, ieskaitot visu infrastruktūru un darbiniekus, ir nodotas Pārtikas drošuma institūtam RIKILT. RIVM veiktos uzdevumus piešķīra RIKILT saskaņā ar pamatlīgumu, kura termiņš beidzās 2011. gada 31. decembrī.
            
         
               (4)
            
            
               Tā kā ar RIVM noslēgtā līguma termiņš tuvojās beigām, tika izsludināts uzaicinājums izvēlēties ES references laboratoriju, kas to aizstātu. Pārtikas drošuma institūts RIKILT tika izvēlēts, jo tas atbilst visiem izvirzītajiem kritērijiem, un tas būtu jānozīmē par ES references laboratoriju.
            
         
               (5)
            
            
               Ņemot vērā Direktīvas 96/23/EK I pielikuma A grupas 1) līdz 4) punktā norādīto vielu nozīmīgumu un to, ka Pārtikas drošuma institūtu RIKILT izvēlējās, jo tas atbilst visiem izvirzītajiem kritērijiem, tas no 2012. gada 1. janvāra būtu jānozīmē par kompetento ES references laboratoriju tādām veterināro zāļu un piesārņotāju atliekām dzīvnieku izcelsmes pārtikā, kuras norādītas Direktīvas 96/23/EK I pielikuma A grupas 1), 2), 3) un 4) punktā, B grupas 2) punkta d) apakšpunktā un B grupas 3) punkta d) apakšpunktā. Šī regula būtu jāpiemēro ar atpkaļejošu spēku no 2012. gada 1. janvāra.
            
         
               (6)
            
            
               Tāpēc attiecīgi būtu jāgroza Regulas (EK) Nr. 882/2004 VII pielikuma I daļa.
            
         
               (7)
            
            
               Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   Regulas (EK) Nr. 882/2004 VII pielikuma I daļas 12. punkta a) apakšpunktu aizstāj ar šādu:
   
               “a)
            
            
               Atliekām, kas norādītas Direktīvas 96/23/EK I pielikuma A grupas 1), 2), 3), 4) punktā, B grupas 2) punkta d) apakšpunktā un B grupas 3) punkta d) apakšpunktā:
               
                  RIKILT – Pārtikas drošuma institūts, daļa no Wageningen Universitātes un pētniecības centra
               Wageningen
               Nīderlande”
            
         2. pants
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2012. gada 1. janvāra.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2012. gada 27. jūnijā
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 165, 30.4.2004., 1. lpp.
   
      (2)  OV L 125, 23.5.1996., 10. lpp.